El Gabinet de Promoció del Valencià continua el concurs de microrelats ‘Pensat i Fet’
22 de desembre 2021

El Gabinet de Promoció del Valencià de l'Ajuntament de Sagunt, amb la col·laboració d'Onda Cero Sagunt, continua amb la segona locució del concurs de microrelats en valencià _Pensat i fet_. Es tracta d'un concurs obert a l'alumnat d'ESO, batxillerat, cicles formatius, EPA, Universitat Popular i a la població adulta en general, en el qual cada mes s'oferix per part del departament una locució o frase feta a partir de la qual s'han de construir relats d'un màxim de 100 paraules.

Tal com s'explica des del Gabinet de Promoció del Valencià, un microrelat és un conte molt breu, amb una extensió màxima al voltant de 750 caràcters o 10 línies de text. Mentre que els contes habituals narren un fet o una sèrie de fets reals o ficticis amb una tendència evident cap a la fantasia i cap a l'enginy, el microconte presenta estes característiques, però portades a l'extrem: és un text literari narratiu que es caracteritza per la brevetat de contingut, és concís i d'una gran intensitat expressiva, com una mena d'extracte que presenta l'essència d'una història. Este relat breu té una enorme capacitat suggeridora, textualment diu poc i narrativament condensa molt.

La segona locució que es proposa és ‘Quin Rebombori!’, i el termini per a presentar els relats acabarà el 31 de gener de 2022. Els textos s'hauran d'enviar al correu gpv@aytosagunto.es. El resultat es publicarà en el compte de Facebook d’AVIVA Sagunt i es radiarà per Onda Cero, amb expressió de les persones guanyadores, que rebran un lot de materials de promoció del valencià.

![](/media/42wajg12/02_c1_mini_logoavivasagunt.jpg?width=850&height=567)

*   [](http://www.facebook.com/sharer.php?u=https://aytosagunto.es/va/actualitat/el-gabinet-de-promocio-del-valencia-continua-el-concurs-de-microrelats-pensat-i-fet/ "Facebook")
*   [](http://twitter.com/share?url=https://aytosagunto.es/va/actualitat/el-gabinet-de-promocio-del-valencia-continua-el-concurs-de-microrelats-pensat-i-fet/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-gabinet-de-promocio-del-valencia-continua-el-concurs-de-microrelats-pensat-i-fet/ "Linked In")
*   [](mailto:?body=https://aytosagunto.es/va/actualitat/el-gabinet-de-promocio-del-valencia-continua-el-concurs-de-microrelats-pensat-i-fet/)